SK Úradný vestník Európskej únie C 196/9

Oznámenie o začatí predbežného preskúmania antidampingových opatrení uplatniteľných na dovoz furfuraldehydu s pôvodom v Čínskej ľudovej republike

2011/C 196/05

Európska komisia (ďalej len „Komisia“) sa z vlastnej iniciatívy rozhodla začať predbežné preskúmanie antidampingových opatrení uplatniteľných na dovoz furfuraldehydu s pôvodom v Čínskej ľudovej republike podľa článku 11 ods. 3 nariadenia Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“).

1. Výrobok

Výrobok, ktorý je predmetom preskúmania, je 2-furaldehyd (tiež známy ako furfuraldehyd alebo furfural) s pôvodom v Čínskej ľudovej republike (ďalej len „príslušný výrobok“), ktorý je v súčasnosti zaradený pod kód KN 2932 12 00.

2. Existujúce opatrenia

V súčasnosti je platným opatrením konečné antidampingové clo uložené vykonávacím nariadením Rady (EÚ) č. 453/2011 (2) na dovoz furfuraldehydu s pôvodom v Čínskej ľudovej republike.

3. Dôvody preskúmania

Komisia má k dispozícii dostatok dôkazov prima facie o tom, že v prípade dampingu a ujmy došlo k zmene okolností, na základe ktorých boli uložené existujúce opatrenia, a že táto zmena je trvalej povahy.

Z informácií, ktoré má Komisia k dispozícii, sa zdá, že vzhľadom na zvýšenie cien dovozu z Čínskej ľudovej republiky (ďalej len „príslušná krajina“) spôsobené dlhodobým rastom domáceho dopytu po furfuraldehyde a zvyšovaním nákladov na suroviny v príslušnej krajine možno zachovanie súčasnej úrovne uložených opatrení proti škodlivému dampingu považovať za nepotrebné. Z porovnania normálnej hodnoty príslušného výrobku s vývoznými cenami do Únie je zrejmé, že dampingové rozpätie je podstatne nižšie ako úroveň súčasných opatrení.

Okrem toho došlo evidentne k výrazným zmenám v zložení výrobného odvetvia Únie. Spoločnosť Nutrafur SA, jediný výrobca Únie v čase pôvodného prešetrovania, na konci roku 2008 zastavila výrobu furfuraldehydu. Dvaja ďalší výrobcovia sa stali súčasťou výrobného odvetvia Únie po rozšíreniach EÚ v rokoch 1995 a 2004. Nové zloženie výrobného odvetvia Únie a špecifickosť povahy výrobných postupov používaných dvomi súčasnými výrobcami z Únie si vyžadujú opätovné prehodnotenie zistení z prešetrovania.

Z uvedeného dôvodu zachovanie opatrení na existujúcej úrovni už nie je potrebné na vyrovnanie účinkov dampingu spôsobujúceho ujmu.

4. Postup

Po porade s poradným výborom sa rozhodlo, že existujú dostatočné dôkazy na odôvodnenie začatia predbežného preskúmania a Komisia týmto začína preskúmanie v súlade s článkom 11 ods. 3 základného nariadenia.

4.1. Postup stanovenia dampingu a ujmy

Prešetrovaním sa posúdi, či je potrebné pokračovať v existujúcich opatreniach, ukončiť ich alebo ich zmeniť.

a) Výber vzorky

Vzhľadom na evidentne veľký počet strán zúčastnených na tomto konaní môže Komisia rozhodnúť o použití metódy výberu vzorky v súlade s článkom 17 základného nariadenia.

i) Výber vzorky vývozcov/výrobcov v Čínskej ľudovej republike

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto všetci vývozcovia/výrobcovia alebo zástupcovia konajúci v ich mene vyzývajú, aby sa Komisii prihlásili a v lehote stanovenej v bode 5 písm. b) bode i) a vo forme uvedenej v bode 6 poskytli o svojej spoločnosti alebo spoločnostiach tieto informácie:

— názov, adresu, e-mailovú adresu, telefónne a faxové číslo a meno kontaktnej osoby,

— obrat a objem príslušného výrobku predaného na vývoz do Únie v období od 1. júla 2010 do 30. júna 2011 za každý z 27 členských štátov osobitne a spolu, pričom obrat sa vyjadruje v miestnej mene a objem v tonách,

— obrat a objem príslušného výrobku predaného na domácom trhu v období od 1. júla 2010 do 30. júna 2011, pričom obrat sa vyjadruje v miestnej mene a objem v tonách,

— obrat a objem príslušného výrobku predaného do iných tretích krajín v období od 1. júla 2010 do 30. júna 2011, pričom obrat sa vyjadruje v miestnej mene a objem v tonách,

— presný opis činností spoločnosti na celom svete v súvislosti s príslušným výrobkom,

— názvy a presný opis činností všetkých prepojených spoločností (3), ktoré sú zapojené do výroby a/alebo predaja (na vývoz a/alebo na domácom trhu) príslušného výrobku,

— akékoľvek iné relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. Keď sa spoločnosť vyberie ako súčasť vzorky, musí odpovedať na dotazník a akceptovať prešetrenie jej odpovede na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje na prešetrovaní. Následky nespolupráce sú stanovené v bode 7 uvedenom ďalej.

Komisia s cieľom získať informácie, ktoré považuje za potrebné na výber vzorky vývozcov/výrobcov, navyše osloví orgány Čínskej ľudovej republiky a všetky známe združenia vývozcov/výrobcov.

Keďže spoločnosť si nemôže byť istá, či bude zaradená do vzorky, vývozcom/výrobcom, ktorí chcú požiadať o stanovenie individuálneho rozpätia podľa článku 17 ods. 3 základného nariadenia, sa odporúča požiadať o dotazník a formulár žiadosti o udelenie trhovohospodárskeho zaobchádzania a/alebo individuálneho zaobchádzania (THZ/IZ) v rámci lehoty stanovenej v bode 5 písm. a) bode i) tohto oznámenia a predložiť ich v rámci lehôt stanovených v bode 5 písm. a) bode ii) prvom pododseku, resp. v bode 5 písm. c) tohto oznámenia.

ii) Konečný výber vzorky

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, tak musia urobiť v lehote stanovenej v bode 5 písm. b) bode ii).

Komisia zamýšľa urobiť konečný výber vzorky po konzultácii s príslušnými stranami, ktoré prejavili ochotu byť zaradené do vzorky.

Spoločnosti zaradené do vzorky musia vyplniť dotazník v lehote stanovenej v bode 5 písm. b) bode iii) a musia spolupracovať v priebehu prešetrovania.

Ak sa Komisia nestretne s dostatočnou spoluprácou, môže svoje zistenia založiť na dostupných skutočnostiach v súlade s článkom 17 ods. 4 a článkom 18 základného nariadenia. Zistenie založené na dostupných skutočnostiach môže byť pre príslušnú stranu menej priaznivé, ako je to vysvetlené v bode 7.

b) Dotazníky

Komisia v záujme získania informácií, ktoré považuje za potrebné pre svoje prešetrovanie, zašle dotazníky zástupcom výrobného odvetvia Únie a každému známemu združeniu výrobcov v Únii, vývozcom/výrobcom v Čínskej ľudovej republike zaradeným do vzorky a každému známemu združeniu vývozcov/výrobcov, známym dovozcom, každému známemu združeniu dovozcov a orgánom príslušnej vyvážajúcej krajiny. Tieto informácie by mali byť spolu s podpornými dôkazmi doručené Komisii v lehote stanovenej v bode 5 písm. a) bode ii).

Vývozcovia/výrobcovia v Čínskej ľudovej republike požadujúci individuálne rozpätie vzhľadom na uplatňovanie článku 17 ods. 3 a článku 9 ods. 6 základného nariadenia musia predložiť vyplnený dotazník v lehote stanovenej v bode 5 písm. a) bode ii) tohto oznámenia. Musia preto požiadať o dotazník v lehote stanovenej v odseku 5 písm. a) bode i). Tieto strany si však musia byť vedomé skutočnosti, že ak sa v prípade vývozcov/výrobcov pristúpi k výberu vzorky, Komisia sa môže predsa len rozhodnúť, že pre nich nevypočíta individuálne rozpätie, ak je počet vývozcov/výrobcov taký veľký, že individuálne preskúmanie by predstavovalo neprimerané zaťaženie a prekážalo by včasnému ukončeniu prešetrovania.

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako sú uvedené vo vyplnených dotazníkoch a poskytli podporné dôkazy. Komisia musí tieto informácie a podporné dôkazy dostať v lehote stanovenej v bode 5 písm. a) bode ii).

Komisia môže okrem toho vypočuť zainteresované strany, ak predložia žiadosť, ktorou preukážu, že existujú osobitné dôvody, na základe ktorých by mali byť vypočuté. Táto žiadosť sa musí predložiť v lehote stanovenej v bode 5 písm. a) bode iii).

d) Trhovohospodárske zaobchádzanie/individuálne zaobchádzanie

V prípade tých vývozcov/výrobcov v Čínskej ľudovej republike, ktorí tvrdia, že pôsobia v podmienkach trhového hospodárstva, t. j. že spĺňajú kritériá ustanovené v článku 2 ods. 7 písm. c) základného nariadenia, a poskytnú o tom dostatočné dôkazy, sa normálna hodnota určí v súlade s článkom 2 ods. 7 písm. b) základného nariadenia. Na tento účel sa v osobitnej lehote stanovenej v ods. 5 písm. c) tohto oznámenia musia predložiť náležite podložené žiadosti. Komisia pošle formuláre žiadosti vyvážajúcim výrobcom zaradeným do vzorky, ako aj orgánom Čínskej ľudovej republiky. Tieto formuláre žiadosti môžu vyvážajúci výrobcovia zaradení do vzorky použiť aj na predloženie žiadosti o individuálne zaobchádzanie, t. j. na preukázanie toho, že spĺňajú kritériá stanovené v článku 9 ods. 5 základného nariadenia.

e) Výber krajiny s trhovým hospodárstvom

V prípade, že vývozcom/výrobcom nie je udelené trhovohospodárske zaobchádzanie, hoci spĺňajú požiadavky potrebné na stanovenie individuálnych ciel v súlade s článkom 9 ods. 5 základného nariadenia, na účely stanovenia normálnej hodnoty, pokiaľ ide o Čínsku ľudovú republiku, sa použije vhodná krajina s trhovým hospodárstvom v súlade s článkom 2 ods. 7 písm. a) základného nariadenia. Komisia mieni na tento účel použiť znovu Argentínu tak, ako počas prešetrovania, ktoré viedlo k uloženiu opatrení na dovoz príslušného výrobku z Čínskej ľudovej republiky. Zainteresované strany sa týmto vyzývajú, aby sa vyjadrili k vhodnosti tejto krajiny v osobitnej lehote stanovenej v odseku 5 písm. d).

Okrem toho, ak je vývozcom/výrobcom udelené trhovohospodárske zaobchádzanie, môže Komisia v prípade potreby použiť zistenia týkajúce sa normálnej hodnoty stanovenej vo vhodnej krajine s trhovým hospodárstvom, napríklad na účely náhrady akýchkoľvek nespoľahlivých nákladov alebo prvkov cien v Čínskej ľudovej republike, ktoré sú potrebné na stanovenie normálnej hodnoty, ak v Čínskej ľudovej republike nie sú potrebné spoľahlivé údaje k dispozícii. Aj na tento účel mieni Komisia použiť Argentínu.

4.2. Postup stanovenia záujmu Únie

V súlade s článkom 21 základného nariadenia a v prípade potvrdenia pokračovania alebo opätovného výskytu dampingu a ním spôsobenej ujmy sa stanoví, či by zachovanie, zmena alebo zrušenie antidampingových opatrení nebolo v rozpore so záujmom Únie. Z tohto dôvodu môže Komisia zaslať dotazníky známym subjektom výrobného odvetvia Únie, dovozcom, ich zastupujúcim združeniam, zástupcom používateľov a organizáciám zastupujúcim spotrebiteľov. Tieto strany, vrátane tých, ktoré nie sú Komisii známe, ak dokážu, že existuje objektívne prepojenie medzi ich činnosťou a príslušným výrobkom, sa môžu vo všeobecných lehotách stanovených v bode 5 písm. a) bode ii) prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu v lehote stanovenej v bode 5 písm. a) bode iii) požiadať o vypočutie, pričom uvedú konkrétne dôvody, pre ktoré by mali byť vypočuté. Je potrebné poznamenať, že akékoľvek informácie predložené podľa článku 21 základného nariadenia sa zohľadnia len v tom prípade, ak budú v čase predloženia podložené konkrétnymi dôkazmi.

5. Lehoty

a) Všeobecné lehoty

i) Pre strany na vyžiadanie dotazníka alebo iných formulárov žiadostí

Všetky zainteresované strany, ktoré nespolupracovali v prešetrovaní vedúcom k opatreniam, ktoré sú predmetom súčasného preskúmania, by mali požiadať o dotazník alebo iné formuláre žiadostí čo najskôr, najneskôr však do 15 dní od uverejnenia tohto oznámenia v Úradnom vestníku Európskej únie.

ii) Pre strany na prihlásenie, predloženie vyplnených dotazníkov a akýchkoľvek iných informácií

Všetky zainteresované strany sa musia, ak majú byť ich vyjadrenia počas prešetrovania zohľadnené, prihlásiť Komisii, oznámiť svoje stanoviská a predložiť vyplnené dotazníky alebo akékoľvek iné informácie do 37 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Všetci vývozcovia/výrobcovia, ktorých sa toto prešetrovanie týka a ktorí chcú požiadať o individuálne preskúmanie v súlade s článkom 17 ods. 3 základného nariadenia, musia okrem toho predložiť vyplnené dotazníky alebo akékoľvek iné informácie do 37 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

Spoločnosti vybrané do vzorky musia predložiť vyplnené dotazníky v lehote uvedenej v bode 5 písm. b) bode iii).

iii) Vypočutia

V rámci tej istej 37-dňovej lehoty môžu všetky zainteresované strany takisto požiadať o vypočutie Komisiou.

b) Osobitná lehota týkajúca sa výberu vzorky

i) Informácie špecifikované v ods. 4.1 písm. a) bode i) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle do 21 dní od uverejnenia tohto oznámenia v Úradnom vestníku Európskej únie uskutočniť konzultácie s príslušnými stranami, ktoré prejavili ochotu byť zaradené do vzorky v rámci jej konečného výberu.

ii) Všetky ostatné informácie, ktoré sú relevantné pre výber vzorky podľa ods. 4.1 písm. a) bodu ii) musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán, ktoré boli zaradené do vzorky, musia byť Komisii doručené do 37 dní od dátumu oznámenia o ich zaradení do vzorky, ak nie je uvedené inak.

c) Osobitná lehota na predloženie žiadostí o trhovohospodárske zaobchádzanie a/alebo o individuálne zaobchádzanie

Náležite podložená žiadosť vývozcu/výrobcu o trhovohospodárske zaobchádzanie, ako je uvedené v ods. 4 písm. d) tohto oznámenia, musí byť doručená Komisii do 15 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak.

d) Osobitná lehota na výber krajiny s trhovým hospodárstvom

Strany zúčastňujúce sa prešetrovania môžu prejaviť záujem o vyjadrenie pripomienok k vhodnosti výberu Argentíny, o ktorej sa, ako je uvedené v bode 4.1 písm. e), uvažuje ako o krajine s trhovým hospodárstvom na účely stanovenia normálnej hodnoty, pokiaľ ide o Čínsku ľudovú republiku. Tieto vyjadrenia musia byť Komisii doručené do 10 dní od dátumu uverejnenia tohto oznámenia v Úradnom vestníku Európskej únie.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musí sa v nich uvádzať názov, adresa, e-mailová adresa, telefónne číslo a faxové číslo zainteresovanej strany. Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytli ako dôverné, sa označia ako „Limited“ (4) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „For inspection by interested parties“.

Adresa Komisie na účely korešpondencie:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË

Damping: TRADE-AD-FURFURALDEHYDE-DUMPING@ec.europa.eu

Fax +32 22979889

Ujma: TRADE-AD-FURFURALDEHYDE-INJURY@ec.europa.eu

Fax +32 22979888

7. Nespolupráca

V prípade, keď ktorákoľvek zo zainteresovaných strán odmietne sprístupniť alebo neposkytne potrebné informácie v lehotách alebo významnou mierou bráni v prešetrovaní, môžu sa v súlade s článkom 18 základného nariadenia vypracovať pozitívne alebo negatívne zistenia na základe dostupných skutočností.

Ak sa zistí, že niektorá zo zainteresovaných strán poskytla nesprávne alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu použiť dostupné skutočnosti. Ak niektorá zo zainteresovaných strán nespolupracuje alebo spolupracuje iba čiastočne a použijú sa dostupné skutočnosti, môže byť výsledok pre túto stranu menej priaznivý ako v prípade, keby bola spolupracovala.

8. Harmonogram prešetrovania

V súlade článkom 11 ods. 5 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

9. Spracovanie osobných údajov

Je potrebné uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

10. Úradník pre vypočutie

Takisto je potrebné uviesť, že ak sa zainteresované strany domnievajú, že pri uplatňovaní svojich práv na obhajobu majú ťažkosti, môžu sa obrátiť na úradníka pre vypočutie z Generálneho riaditeľstva pre obchod. Pôsobí ako kontaktná osoba medzi zainteresovanými stranami a útvarmi Komisie, pričom v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, dôvernosťou údajov, predĺžením lehôt a spracovaním písomne a (alebo) ústne podaných stanovísk. Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej lokalite Generálneho riaditeľstva pre obchod (http://ec.europa.eu/trade).

(1) Ú. v. EÚ L 343, 22.12.2009, s. 51.

(2) Ú. v. EÚ L 123, 12.5.2011, s. 1.

(3) Poučenie o význame pojmu „prepojené spoločnosti“ možno nájsť v článku 143 nariadenia Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(4) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní článku VI dohody GATT z roku 1994 (antidampingová dohoda).

(5) Ú. v. ES L 8, 12.1.2001, s. 1.